Tripolis 11. júna (TASR) - Predstavitelia Európskej únie sa dnes v Líbyi stretli s piatimi bulharskými sestričkami a palestínskym lekárom, odsúdenými na trest smrti za infikovanie stoviek líbyjských detí vírusom HIV. Podľa európskych diplomatov existuje v súčasnosti príležitosť na prepustenie šestice väznených zdravotníkov.
Frank-Walter Steinmeier, minister zahraničných vecí Nemecka, ktoré je predsedníckou krajinou únie, pricestoval spolu s komisárkou EÚ pre vonkajšie vzťahy Benitou Ferrerovou-Waldnerovou do Líbye v nedeľu, aby sa pokúsili posunúť vpred snahy o prepustenie odsúdených. Stretli sa tiež s príbuznými niektorých zo 426 nakazených líbyjských detí.
Ferrerová-Waldnerová ubezpečila, že vynaloží všetko úsilie potrebné na čo najskoršie úspešné vyriešenie celého problému. "Vidíme okno príležitosti na riešenie a chceme ho využiť, skôr ako sa uzavrie," vyhlásila komisárka.
Po nedeľných rokovaniach s európskymi predstaviteľmi syn líbyjského vodcu Muammara Kaddáfího Saíf al-Islám uviedol, že snahy o oslobodenie šestice odsúdených sa môžu čoskoro dovŕšiť po "pozitívnych" európskych iniciatívach.
Zdroje z EÚ nepredpokladajú, že by počas prebiehajúcej návštevy delegácie únie v Líbyi došlo k definitívnemu prelomu. Asociácia rodín detí infikovaných HIV však očakáva dosiahnutie dohody ešte pred 21. júnom.
Líbya navrhla, že prepustí sestričky v prípade dosiahnutia dohody o vyplatení odškodného rodinám detí. Tripolis požadoval desať miliónov eur pre každú rodinu infikovaného dieťaťa. Bulharsko a jeho spojenci to odmietli s tým, že by to bolo priznanie viny. Navrhli však fond pre liečbu detí v európskych nemocniciach.